Балъкъэр лъэпкъым и къэщIэрэщIэжыныгъэм и махуэр республикэм Iэтауэ егъэлъапIэ
ГуфIэгъуэ зэхыхьэхэр щекIуэкIащ республикэм и муниципальнэ районхэмрэ къалэ округхэмрэ.
Жанхъуэтекъуэ къуажэм щекIуэкIа гуфIэгъуэ зэхыхьэм.
Тырныауз къалэм хьэщIэ и куэдщ.
Махуэшхуэр ягъэлъапIэ.
Бахъсэн районым хиубыдэ Жанхъуэтекъуэ къуажэм къыщызэрагъэпэща гуфIэгъуэ зэхыхьэм кърихьэлIащ а жылэм щыпсэу цIыху цIэрыIуэхэр, апхуэдэу республикэм и щIыналъэ зэмылIэужьыгъуэхэм къикIа хьэщIэхэр, район администрацэм, прокуратурэм, районым и ветеранхэм я зэгухьэныгъэм я лIыкIуэхэр, мы куейм щыIэ къуажэ псоми я администрацэхэм я Iэтащхьэхэр.
Къызэхуэсахэм махуэшхуэмкIэ ехъуэхъуащ КъБР-м и Правительствэм и УнафэщIым и япэ къуэдзэ Говоров Сергей, Iуащхьэмахуэ районым и щIыналъэ администрацэм и Iэтащхьэ Залиханов Къанщобий, Бахъсэн къалэ округым и Iэтащхьэ Мамхэгъ Хьэчим, Прохладнэ къалэ округым и Iэтащхьэ Тараев Игорь, нэгъуэщIхэ-ри.
Балъкъэр лъэпкъым и гуфIэгъуэр екIуу къыщызэрагъэпэщащ Iуащхьэмахуэ районми. Абы и жылагъуэ псоми а махуэм концерт нэгузыужьхэр, зэхыхьэ дахэхэр щекIуэкIащ. Тырныауз къалэм и «Тотур» стадионым щекIуэкIа дауэдапщэр къызэIуихащ район администрацэм и Iэтащхьэ Залиханов Къанщобий. Ар къызэхуэса псоми гуфIэгъуэ махуэмкIэ ехъуэхъуащ икIи хьэщIэ лъапIэхэр утыкум къришащ.
Тырныауз къалэм щыпсэухэмрэ районым хиубыдэ жылагъуэхэм я лIыкIуэхэмрэ псалъэ гуапэхэмкIэ зыхуагъэзащ Бахъсэн муниципальнэ районымрэ Бахъсэн къалэ округымрэ я Iэтащхьэхэу Балъкъыз Артуррэ Мамхэгъ Хьэчимрэ, Аруан районым и Iэтащхьэм и къалэнхэр зыгъэзащIэ Атэлыкъ Исмэхьил, Прохладнэ районым и щIыналъэ хэхакIуэ комиссэм и тхьэмадэ Лутов Алий, нэгъуэщIхэми.
Къызэхуэсахэм адэкIэ я нэгу зрагъэужьащ республикэм, Iуащхьэмахуэ районым и артист цIэрыIуэхэм — Холамханов Къайсын, Жаникаев Елдар, Джаппуев Ахъмэт, Гаев ТIэхьир сымэ, «Салам» къэфакIуэ гупым.
